Mestna občina Velenje, Titov trg 1, 3320 Velenje, Slovenija, na podlagi 21. člena Zakona o stvarnem premoženju države, pokrajin in občin (Uradni list RS, št. 14/07; v nadaljevanju ZSPDPO) v smiselni zvezi s 4. alinejo 22. člena ZSPDPO in 44. člena Uredbe o stvarnem premoženju države, pokrajin in občin (Uradni list RS, št. 84/07 in 94/07) objavlja

PONOVNO JAVNO ZBIRANJE PONUDB ZA PRODAJO NEPREMIČNINE

I. PREDMET PRODAJE

Predmet prodaje je grad Turn s pripadajočim zemljiščem v Velenju na parcelni številki št. 849/5 v k.o. Škale, vložek št. 493, skupne površine 2.316 m2, od tega stavba v tlorisni izmeri 850 m2 in dvorišče v izmeri 1.466 m2 površine. Znani začetki gradu segajo v sredino 13. stoletja. Grad je podkleten, ima pritličje, nadstropje in osvetljeno podstrešje. Grad je obdan z gozdom. V neposredni okolici so športni in rekreacijski objekti (konjeništvo, golf, tenis; rekreacijsko območje Jezero). Območje gradu Turn obravnava Odlok o prostorskih ureditvenih pogojih za območje planske celote 02 (PUP 02) in spada v območje urejanja 07J (Odlok objavljen v Uradnem glasilu Mo Velenje 16/88, dopolnjen v Uradnem vestniku MOV št. 9/93, 1/02 in 6/04). V PUP-u so opredeljeni dovoljeni posegi na stavbah in v prostoru. 

Izhodiščna cena je 170.000,00 EUR.
II. VRSTA PRAVNEGA POSLA

Vrsta pravnega posla, ki je predmet javnega zbiranja ponudb, je prodaja.

III. POGOJI PRODAJE

1. Nepremičnina se prodaja po sistemu »videno - kupljeno«.

2. Kupec plača davek na promet nepremičnin in nosi stroške vpisa v zemljiško knjigo;

3. Kupec mora skleniti pogodbo v roku 15 dni po prejemu obvestila o izbiri. Če izbrani ponudnik ne sklene pogodbe v tem roku, lahko prodajalec podaljša rok za največ 15 dni in če pogodba ni podpisana tudi v dodatnem roku, prodajalec zadrži varščino izbranega ponudnika. 
4. Kupec plača kupnino v roku 8 dni po prejemu računa. Plačilo kupnine v roku je bistvena sestavina prodajne pogodbe.
5. Zemljiškoknjižno dovolilo za vpis lastninske pravice na nepremičnini, ki je predmet prodaje, bo prodajalec izdal po prejemu celotne kupnine.

6. Nepremična je prosta vseh bremen, z izjemo zasedenih najemniški stanovanj, vendar bo prodajalec v roku šestih mesecev po podpisu prodajne pogodbe zagotovil izročitev nepremičnine parc. št. 849/5 v k.o. Škale  proste oseb.
7. Grad, ki je predmet prodaje, spada med objekte kulturne dediščine in mora kupec ob njegovi sanaciji in revitalizaciji upoštevati smernice in mnenja, ki jih izda Zavod za varstvo naravne in kulturne dediščine RS, ki si jih kupec pridobi na svoje stroške. Grad mora po sanaciji in revitalizaciji postati objekt z vsebinami javnega značaja, v katerem naj bi se izvajale hotelsko – gostinska, rekreacijsko – turistična oziroma kulturno –izobraževalna dejavnost. Upoštevane bodo še druge ponujene dejavnosti, o katerih bo odločala Komisija za vodenje postopka prodaje gradu Turn.
8. Kupec je dolžan začeti s sanacijo in revitalizacijo gradu Turn najpozneje v roku 2,5 leti od sklenitve prodajne pogodbe. Za pričetek revitalizacije in sanacije se šteje pridobitev gradbenega dovoljenja. Rok začetka sanacije in revitalizacije je bistvena sestavina prodajne pogodbe. V času do pričetka revitalizacije in sanacije mora biti objekt prost oseb.
9. Kupec resnost začetka sanacije in revitalizacije gradu Turn v roku, določenem v 8. točki III. dela tega razpisa, zagotovi z odkupno pravico, ki daje prodajalcu pravno možnost, da odkupi nepremičnino po ceni iz prodajne pogodbe in to pravico zavaruje z vpisom v zemljiško knjigo. Odkupna pravica v korist prodajalca in njeno zavarovanje v zemljiški knjigi sta bistveni sestavni prodajne pogodbe.
10. Ponudniki so na svojo dano ponudbo vezani še tri mesece od odpiranja ponudb.

11. Ponujena cena ne sme biti nižja od izhodiščne.

12. Na javnem razpisu uspe ponudnik, ki bo ponudil najvišjo ponujeno ceno za nepremičnino, ki je predmet razpisa in izpolnjuje vse pogoje razpisa.
IV. POGOJI SODELOVANJA
1. Na razpisu lahko sodelujejo domače ali tuje fizične ali pravne osebe pod pogojem, da so državljani Republike Slovenije ali druge države članice Evropske unije oziroma imajo sedež v državi članici Evropske unije. Državljanstvo se dokazuje s potrdilom o državljanstvu oziroma kopijo osebnega dokumenta, iz katerega je razviden podatek o državljanstvu (potni list, osebna izkaznica). 
2. Ponudnik mora obvezno vplačati varščino za resnost ponudbe v višini 10% izhodiščne cene na EZR Mestne občine Velenje, št. 01333-0100018411 z obveznim sklicem na št. 28 76333-7141998-10600709. Izbranemu ponudniku bo varščina všteta v kupnino. Ostalim ponudnikom bo varščina brezobrestno vrnjena v roku 3 dni po izboru najugodnejšega ponudnika. 

3. Ponudnik se s ponudbo zavezuje, da bo ob sanaciji in revitalizaciji upošteval smernice in mnenja, ki jih izda Zavod za varstvo naravne in kulturne dediščine RS, ki si jih kupec pridobi na svoje stroške ter da bo grad po sanaciji in revitalizaciji postal objekt z vsebinami javnega značaja, v katerem naj bi se izvajale hotelsko - gostinska ali rekreacijsko – turistična ali kulturno –izobraževalna dejavnost ali druga dejavnost, ki bo potrjena s strani Komisije za vodenje postopka prodaje gradu Turn ter da bo v roku 2,5 leti od sklenitve prodajne pogodbe pričel s sanacijo in revitalizacijo gradu Turn.
V. PONUDBA
Ponudba bo štela za pravilno, če bo ponudnik predložil:

1. Izpolnjen obrazec Podatki o ponudniku (priloga št. 1).

2. Dokumente, ki jih izdajajo uradne institucije

(dokumenti ne smejo biti starejši od dveh mesecev do dneva odpiranja ponudb; zadošča predložitev fotokopij dokumentov. V primeru, da bo prodajalec naknadno zahteval originalno dokazilo, ga mora ponudnik prinesti na vpogled).

2.1. Dokazilo o državljanstvu:

· potrdilo o državljanstvu oziroma kopijo osebnega dokumenta, iz katerega je razviden podatek o državljanstvu (potni list, osebna izkaznica)
3. Izpolnjen obrazec Izjava o sprejemu pogojev javnega razpisa (priloga št. 2).

4. Ponujeno ceno, ki ne sme biti nižja od izhodiščne cene na obrazcu Ponudba (priloga št. 3)

5. Podpisan in žigosan vzorec prodajne pogodbe, parafirana vsaka stran (priloga št. 4).

6. Potrdilo o plačilu varščine v višini 10% od izhodiščne cene brez DDV na podračun EZR Mestne občine Velenje, št. 01333-0100018411 z obveznim sklicem na št. 28 76333-7141998-10600709.

Ponudba se bo štela za pravočasno, če je predložena prodajalcu najkasneje do vključno 05. 06. 2009, do 10:00 ure v glavni pisarni Mestne občine Velenje, Titov trg 1, 3320 Velenje (kletna etaža, pisarna št. 10). Ponudnik predloži ponudbo v zapečateni ali zaprti ovojnici tako, da je na odpiranju možno preveriti, da je zaprta tako, kot je bila predana. Na ovojnici mora biti vidno označen naslov prodajalca in pripis »NE ODPIRAJ – JAVNO ZBIRANJE PONUDB – PRODAJA NEPREMIČNINE GRAD TURN«. Na hrbtni strani ovojnice mora biti naslov in žig ponudnika. Prodajalec bo upošteval le pravočasne in pravilne ponudbe.

VI. POSTOPEK IZBIRE NAJUGODNEJŠEGA PONUDNIKA

1. Odpiranje ponudb je javno in bo v sejni sobi št. 28/1, prvo nadstropje,  Mestne občine Velenje, dne 05. 06. 2009 , ob 10:30 uri. Predstavniki ponudnikov se morajo v primeru prisotnosti pri odpiranju ponudb izkazati z osebnim dokumentom oz. s pooblastilom ponudnika. 

2. Izbor najugodnejšega ponudnika bo opravila Komisija za vodenje postopka prodaje gradu Turn in vse ponudnike obvestila o izboru v roku 30 dni po odpiranju ponudb.

3. Merilo za izbor najugodnejšega ponudnika je višina ponujene cene nepremičnine. 

4. Prodajalec na podlagi tega zbiranja ponudb ni zavezan k sklenitvi pogodbe o prodaji nepremičnine z najugodnejšim ponudnikom oz. lahko začeti postopek do sklenitve pogodbe ustavi.

V. INFORMACIJE

Vsa pojasnila v zvezi s prodajo nepremičnine v času razpisa lahko zainteresirani ponudniki dobijo na Mestni občini Velenje pri Janji Kastelic od ponedeljka do petka med 10:00 in 12:00 uro na telefonsko številko 03/89-61-702. 
Dokumentacijo, ki je navedena v 1.,  3., 4., in 5. točki  V. dela tega razpisa ( obrazce in prodajno pogodbo) lahko prevzamete pri isti osebi oz. jo naročite in prevzamete po elektronski pošti na naslovu: janja.kastelic@velenje.si.

